钦定古今图书集成/明伦汇编/氏族典/第342卷 > 刘悫
## 钦定古今图书集成/明伦汇编/氏族典/第342卷 > 刘悫

按《万姓统谱》：“悫，万安人。嘉靖甲辰进士，授司空、尚书
郎，监税荆州，知嘉兴府。时倭犯浙江，兵部尚书张经
提兵压境，悫为调度粮饷，民不劳而事办。比赵文华
以工部尚书视师海上，暴横索赂，少不如意，陷以大
辟。悫终无以应之，第相见不激不阿而已。文华卒不
能害。后转两司荐，升太仆寺卿，擢佥都御史，抚治湖”
广。悫约己勤职，每日详驳案牍，常至夜分。喜诸司陈
说利害，凡建白当事情者，即付之施行。尝濬竹筒河
以杀汉水之势。沿江郡县，至今赖以播植。施州土官
覃璧劫印烝嫂，谋为不轨。悫上其逆状讨之。亲书方
略，日致营中。覃璧力屈，自诣辕门伏辜。比罢兵，升大
理寺卿，转南京工部侍郎。然竟以兵事积疲遘疾行，
至浔阳道中卒。